
Parlamentul  României

Camera  Deputaților

Comisia pentru industrii și servicii






                 București, 15.11.2022
                   Nr.4c-3/584/2022
AVIZ
asupra proiectului de Lege privind protecția sistemelor informatice ale autorităților și instituțiilor publice în contextul invaziei declanșate de Federația Rusă împotriva Ucrainei


În conformitate cu prevederile art.95 și ale art.117 alin.(1) din Regulamentul Camerei Deputaților, republicat, cu modificările și completările ulterioare, Comisia pentru industrii și servicii a fost sesizată pentru aviz, în procedură de urgență, care va fi transmis Comisiei pentru tehnologia informației și comunicațiilor, Comisiei juridice, de disciplină și imunități și Comisiei pentru apărare, ordine publică și siguranță națională, care sunt sesizate în fond, cu proiectul de Lege privind protecția sistemelor informatice ale autorităților și instituțiilor publice în contextul invaziei declanșate de Federația Rusă împotriva Ucrainei, transmis cu adresa nr. P.L.x. 553/2022 din 4 octombrie 2022, înregistrat la comisie sub nr.4c-3/584/2022 din 04 octombrie 2022.



Consiliul Legislativ, cu avizul nr.1022/08.09.2022, avizează favorabil proiectul de lege cu observații și propuneri.



Consiliul Economic și Social, prin adresa nr.4975/09.08.2022, avizează favorabil proiectul de act normativ cu unele observații.



Senatul, în calitate de primă Cameră sesizată, a adoptat proiectul de lege în ședința din 28 septembrie 2022.



Proiectul de lege are ca obiect de reglementare stabilirea cadrului juridic și instituțional general și necesar în vederea interzicerii achiziționării și utilizării de către autoritățile și instituțiile publice, de la nivel central și local, a produselor și serviciilor software de tip antivirus provenind direct sau indirect din Federația Rusă sau de la un operator economic aflat sub controlul direct sau indirect al unei persoane fizice sau juridice din Federația Rusă sau al cărei capital este constituit cu participație provenind în mod direct sau prin firme interpuse din Federația Rusă ori din ale cărui organe de administrare fac parte persoane din Federația Rusă.
Examinarea proiectului de lege a avut loc în ședința comisiei din 15 noiembrie 2022.
În urma dezbaterilor și a opiniilor exprimate, membrii comisiei au hotărât, cu unanimitate de voturi, avizarea favorabilă a proiectului de Lege privind protecția sistemelor informatice ale autorităților și instituțiilor publice în contextul invaziei declanșate de Federația Rusă împotriva Ucrainei în forma adoptată de Senat.



Prin obiectul de reglementare și conținutul său, proiectul de lege face parte din categoria legilor ordinare.



În conformitate cu prevederile art.75 din Constituția României, republicată, și ale art.92 alin.(9) pct.1 din Regulamentul Camerei Deputaților, republicat, cu modificările și completările ulterioare, Camera Deputaților este Cameră decizională.

PREȘEDINTE,

Sándor Bende
Consilier parlamentar, Isabela-Patricia Robe

